Diari Oficial de la Generalitat Valenciana


Sumari del DOGV 6473, del 04-03-2011 (2011/2421)

RESOLUCIÓ de 25 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de cessió de dades entre la Tresoreria General de la Seguretat Social i la Generalitat sobre autorització d'accés al Fitxer General d'Afiliació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6473

Data del DOGV
:   04-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2421


Data del document
:   25-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 25 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de cessió de dades entre la Tresoreria General de la Seguretat Social i la Generalitat sobre autorització d'accés al Fitxer General d'Afiliació.  
 [2011/2421]  
La Tresoreria General de la Seguretat Social i la Generalitat han subscrit, després de la tramitació prèvia reglamentària, el 3 de gener de 2011, el Conveni de cessió de dades sobre autorització d'accés al Fitxer General d'Afiliació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0165/2011, i que figura com a annex d'esta resolució.  
València, 25 de febrer de 2011.- La directora general del Secretariat del Consell: Mª Teresa Lleó Alonso.  
Conveni de cessió de dades entre la Tresoreria General de la Seguretat social i la Conselleria de Sanitat de la Comunitat Valenciana sobre autorització d'accés al fitxer general d'afiliació.  
Madrid, 3 de gener de 2011  
Reunits  
D'una banda, la Tresoreria General de la Seguretat Social, representada pel titular, Francisco Javier Aibar Bernad, nomenat director general de la Tresoreria General de la Seguretat Social pel Reial Decret 838/2004, de 23 d'abril (BOE número 100, de 24 d'abril).  
I, de l'altra banda, la Conselleria de Sanitat de la Comunitat Valenciana, representada pel titular, Manuel Cervera Taulet, nomenat conseller de Sanitat pel Decret 8/2007, de 28 de juny, del president de la Generalitat (DOCV número 5545, de 29 de juny), facultat per a la signatura d'este conveni per l'Acord del Consell de data 23 de desembre de 2010, segons que establix l'article 17.f de la Llei 5/1983, de 30 de desembre, del Consell.  
Les parts es reconeixen amb capacitat suficient per a subscriure este conveni i, per a això,  
Exposen  
1. El Reial Decret 1314/1984, de 20 de juny, que regula l'estructura i competències de la Tresoreria General de la Seguretat Social (d'ara en avant TGSS), atribuïx, en l'article 1.a, les competències en matèria d'inscripció d'empreses i l'afiliació, altes i baixes dels treballadors, matèria regulada posteriorment per l'article 3 del Reglament general sobre inscripció d'empreses i afiliació, altes i baixes dels treballadors en la Seguretat Social, aprovat pel Reial Decret 84/1996, de 26 de gener. Per a això, fent ús del que establix l'article 52 del reglament esmentat, correspon a la TGSS el manteniment d'un registre de treballadors amb la identificació corresponent per cada règim del sistema de la Seguretat Social, i també els beneficiaris i la resta de persones subjectes a l'obligació de cotitzar. Este registre està integrat en el Fitxer General d'Afiliació la titularitat del qual té així mateix este servici comú.  
2. L'article 66, punt 1r, de la Llei General de la Seguretat Social, d'acord amb la nova redacció donada per l'article 6 de la Llei 52/2003, de 10 de desembre, de disposicions específiques en matèria de Seguretat Social, establix que «les dades, informes o antecedents obtinguts per l'administració de la Seguretat Social en l'exercici de les seues funcions tenen caràcter reservat i només podran utilitzar-se per als fins encomanats a la TGSS, sense que puguen ser cedides o comunicades a tercers, llevat que la cessió o comunicació tinguen com a objecte, entre altres supòsits, els arreplegats en l'apartat d) «la col·laboració amb qualssevol altres administracions públiques per a la lluita contra el frau en l'obtenció o percepció d'ajudes o subvencions a càrrec de fons públics, inclosos els de la Unió Europea, i també en l'obtenció o percepció de prestacions incompatibles en els règims del sistema de la Seguretat Social».  
3. L'article 54.1 de l'Estatut d'Autonomia de la Comunitat Valenciana, d'acord amb la previsió de l'article 148.1.21a de la Constitució, establix que " és competència exclusiva de la Generalitat l'organització, administració i gestió de totes les institucions sanitàries públiques dins del territori de la Comunitat Valenciana".  
L'article 1 del Decret 120/2007, de 27 de juliol, del Consell, que aprova el Reglament Orgànic i Funcional de la Conselleria de Sanitat, atribuïx a la Conselleria de Sanitat la condició de «màxim òrgan encarregat de la direcció i execució de la política del Consell de la Generalitat en matèria de sanitat, que exercix les competències en matèria de sanitat i assistència sanitària que legalment té atribuïdes per a això».  
La Llei 6/2008, de 2 de juny, de la Generalitat, d'Assegurament Sanitari del Sistema Sanitari Públic de la Comunitat Valenciana, té com a objecte, entre altres matèries, regular el Sistema d'Informació Poblacional de la Conselleria de Sanitat (SIP) i els requisits per a l'accés a les prestacions sanitàries del sistema sanitari públic de la Comunitat Valenciana segons els grups i modalitats d'assegurament. El SIP, d'acord amb l'article 2, punt 1, és el registre administratiu corporatiu que conté, entre altres dades, les modalitats d'assegurament de les persones registrades, i correspon a la Conselleria de Sanitat «la planificació, gestió i avaluació del Sistema d'Informació Poblacional», segons l'article 2, punt 2. Tot això d'acord amb l'article 16.1, que establix que «la inclusió d'una persona en qualsevol de les modalitats d'assegurament de les previstes en esta llei i les prestacions a què dóna dret la modalitat dita es mantindran vigents fins que no es modifiquen els requisits determinants d'aquella inclusió...» i el que establix l'article 21 «adoptant les mesures de gestió i organització que siguen necessàries, assegurant, en tot cas, la confidencialitat, la integritat i la disponibilitat de les dades, d'acord amb la Llei Orgànica 15/1999, de 13 de desembre, de Protecció de Dades de Caràcter Personal, i les normes que la despleguen».  
4. L'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, establix que les administracions públiques en la seua activitat i en les seues relacions recíproques han de prestar en l'àmbit propi la cooperació i assistència activa que les altres administracions demanen per a exercir les seues competències.  
En conseqüència, dins de l'esperit de col·laboració mútua per al compliment dels fins públics, les parts acorden subscriure este conveni, d'acord amb les clàusules següents.  
Clàusules  
Primera  
El conveni té com a objecte fixar les condicions i termes de la col·laboració entre la TGSS i la Conselleria de Sanitat de la Comunitat Valenciana per a facilitar l'accés d'este organisme a les bases de dades del Fitxer General d'Afiliació. Pel que fa a la forma i característiques de l'autorització, assignació, funcionament i la resta de condicions de l'accés al Fitxer General d'Afiliació, s'hauran d'ajustar al que establix l'Orde Ministerial de 17 de gener de 1996 (BOE de 25 de gener 1996).  
Segona  
La cessió d'informació procedent de les bases de dades de la TGSS té com a finalitat exclusiva el desplegament de les funcions concretes atribuïdes per l'ordenament jurídic a la Conselleria de Sanitat de la Comunitat Valenciana que la justifiquen.  
Per este conveni, la TGSS autoritza la Conselleria de Sanitat de la Comunitat Valenciana per a l'accés a les transaccions següents del Fitxer General d'Afiliació:  
ATT30: situacions addicionals d'afiliació.  
ATT31: consulta de situacions addicionals d'afiliació.  
ATT48: gestió del dret a l'assistència sanitària.  
ATT77: consulta de dades d'assistència sanitària.  
Esta autorització es fa exclusivament per a la finalitat indicada en l'article 66.1, lletra d), del Text Refós de la Llei General de la Seguretat Social.  
La TGSS es reserva el dret de modificar les condicions tècniques en què es prestarà l'accés a la informació que este conveni autoritza, i això només no ha de comportar-ne cap modificació dels termes.  
Tercera  
La TGSS i la Conselleria de Sanitat de la Comunitat Valenciana s'han d'ajustar al que estipulen els punts següents:  
1. La TGSS realitzarà l'autorització inicial d'accés a les transaccions del Fitxer General d'Afiliació a què es referix este conveni.  
2. La configuració de l'accés objecte d'este conveni haurà de complir els següents principis establits per l'Orde de 17 de gener de 1996 sobre control d'accés al sistema informàtic de la Seguretat Social.  
- Confidencialitat, de manera que s'assegure que la informació està disponible només per a aquells usuaris que estiguen ben autoritzats per a accedir-hi i que la utilitzen exclusivament per a les seues tasques concretes de gestió en la forma, temps i condicions determinats en l'autorització respectiva.  
- Integritat, garantint que únicament els usuaris autoritzats, i en la forma i amb els límits de l'autorització, puguen crear, utilitzar, modificar o suprimir la informació.  
- Disponibilitat, de manera que els usuaris autoritzats tinguen accés a la informació en la forma i quan ho requerisquen per a les tasques exclusives de la gestió encomanada.  
3. L'administració del sistema es basarà en l'assignació de perfils d'autorització als usuaris d'acord amb les funcions que exercisquen. En este sentit, la TGSS assignarà un perfil d'usuari autoritzador amb nivell 4, i este al seu torn donarà d'alta tants codis d'usuari com siguen necessaris per a la realització de les funcions de gestió encomanades.  
Pel que fa a este punt, es denomina «usuari» a les persones autoritzades per a accedir al sistema informàtic però sense facultat per a donar d'alta en el Sistema de Seguretat i Confidencialitat de la Seguretat Social (SILCON) altres usuaris ni transferir cap autorització. Estos usuaris seran identificats amb el nivell U.  
L'usuari autoritzador donat d'alta realitzarà l'assignació de perfils, és a dir, l'anotació en SILCON de les transaccions a què pot accedir cada persona autoritzada (usuari) segons el seu lloc de treball.  
4. L'usuari administrador o autoritzador i, subsidiàriament, la Conselleria de Sanitat de la Comunitat Valenciana és responsable de l'assignació de perfils d'autorització als usuaris, que han de correspondre's amb les necessitats de gestió, i vigilarà la utilització correcta de les autoritzacions concedides.  
5. Tots els usuaris autoritzats a accedir al sistema hauran de quedar identificats i autentificats, de manera que en tots els moments puga conéixer-se l'usuari i els motius pels quals s'accedix a la informació que conté el sistema. Per a això en el moment d'autoritzar un usuari s'ompliran tots els camps exigits com ara, característiques del lloc de treball i informació complementària, núm. de telèfon, fax, etc.  
6. Cada usuari tindrà un únic codi d'accés i serà responsable dels accessos que es realitzen amb el seu codi i contrasenya personal.  
7. Quan algun usuari, ja siga autoritzador o autoritzat, passe a exercir un nou lloc de treball en una unitat de gestió distinta o cause baixa en el treball de forma voluntària, o siga objecte de suspensió d'ocupació, s'ha de donar de baixa el seu codi d'usuari. D'altra banda, s'establiran controls quant al temps d'inactivitat dels usuaris que passaran a la situació de cancel·lats una vegada transcorreguts tres mesos sense accedir al Fitxer General d'Afiliació. També es disposarà de la possibilitat d'establir dates de caducitat d'accés al sistema per part d'usuaris i limitacions en l'horari de connexió.  
Quarta  
Tots els usuaris identificats, i també els seus responsables en la Conselleria de Sanitat de la Comunitat Valenciana, han de tindre el coneixement que la còpia de programes o l'ús de dades de caràcter personal en tasques impròpies són operacions il·legals que poden donar lloc a responsabilitats administratives i, en concret, les establides en el títol VII de la Llei Orgànica 15/1999, de 13 de desembre, i també a responsabilitats de qualsevol altra naturalesa, inclús penals, raó per la qual quan, per qualsevol mitjà, es tinguen indicis de la utilització de dades, antecedents, registres o informes amb finalitat diferent de la pròpia gestió assignada a l'usuari, o bé de difusió no permesa, que infringiria el deure de secret professional, es posaran estos fets en coneixement de l'interlocutor de la TGSS definit per a això, a fi de procurar l'adopció de les mesures pertinents entre ambdues parts.  
A fi de donar a conéixer estes responsabilitats, en totes les altes d'usuaris que es facen s'haurà d'omplir un document on s'especificaran els compromisos adoptats per l'usuari, en els termes que s'indiquen en esta clàusula i en l'annex que s'adjunta a este conveni. Eixe document quedarà en poder de l'autoritzador de nivell 4, si bé es podrà enviar a la TGSS.  
Cinquena  
El control i la seguretat de les dades subministrades es regiran pel que disposen la Llei Orgànica 15/1999, de 13 de desembre, de Protecció de Dades de Caràcter Personal, el reglament de desplegament de la llei orgànica, aprovat pel Reial Decret 1720/2007, de 21 de desembre, i els documents de seguretat aprovats per la TGSS.  
Sisena  
L'òrgan cessionari accepta i assumix per este document que la cessió de dades es produïx només per als fins que s'especifiquen en este conveni, per la qual cosa qualsevol altre ús que se'n faça constituirà un incompliment d'este conveni que facultarà la tresoreria per a exigir les responsabilitats oportunes.  
L'organisme cessionari serà responsable davant la tresoreria i davant de tercers de qualsevol reclamació derivada de l'ús no autoritzat que facen els usuaris de les dades cedides, i eximix la TGSS de qualsevol responsabilitat a este respecte. La tresoreria podrà repetir contra l'organisme cessionari per qualsevol indemnització que haja de satisfer derivat d'este incompliment.  
Setena  
La Conselleria de Sanitat de la Comunitat Valenciana, com a òrgan cessionari, haurà de fer les activitats de control que garantisquen la custòdia correcta i la utilització adequada de les dades rebudes i qualsevol altra activitat encaminada a garantir la forma correcta i la justificació de l'accés als fitxers o bases en què figuren inclosos.  
L'òrgan cessionari es compromet que cada accés quede justificat amb la causa o expedient que l'haja motivat.  
Les parts implicades en el procés d'auditoria són les següents:  
1. Auditor delegat en la Conselleria de Sanitat de la Comunitat Valenciana.  
Les seues funcions i competències són:  
- Serà l'interlocutor amb la TGSS en l'àmbit de la seua competència i la seua funció principal serà efectuar l'auditoria mensual als usuaris autoritzats en el seu organisme.  
- Tindrà com a mínim un nivell 26 de complement de destinació, excepte si fa una petició justificada l'òrgan cessionari que sol·licitarà l'excepció de nivell i que haurà de ser aprovada per la Unitat Nacional d'Auditories.  
- Se li assignarà en SILCON un perfil d'usuari auditor, i el donarà d'alta per a això la TGSS en el departament corresponent les altes, baixes o substitucions que es produïsquen en la persona designada com a auditor delegat han de ser comunicades tan ràpidament com siga possible a l'auditor delegat de la TGSS, que n'assabentarà la Unitat Nacional d'Auditories.  
La Unitat Nacional d'Auditories, després de la sol·licitud de l'organisme extern, podrà autoritzar la figura d'auditor delegat suplent (que haurà de complir els mateixos requisits de nivell que l'auditor delegat i se li assignarà també en SILCON un nivell 4), per als casos de vacant, absència o malaltia de l'auditor delegat.  
- El perfil d'usuari auditor no comporta el càrrec d'usuari administrador, a pesar que ambdós usuaris tinguen en SILCON un nivell 4. Això és degut al fet que la tasca d'auditoria no és informàtica sinó de justificació documental dels accessos.  
En cap cas podran coincidir en la mateixa persona els càrrecs d'administrador SILCON i auditor delegat.  
2. Auditor delegat de la TGSS a València:  
En la Direcció Provincial de la TGSS de València, l'auditor delegat provincial tindrà les funcions següents:  
- Realitzar les auditories dels accessos de l'auditor delegat de l'organisme extern.  
- Rebre, sistematitzar i analitzar les dades facilitades en l'informe mensual d'auditoria elaborat per l'auditor delegat de l'organisme extern.  
- Assignació i desassignació d'un departament a l'auditor delegat de l'organisme extern.  
- Informació i resolució de dubtes i incidències a l'auditor delegat de l'organisme extern.  
- Comunicar el resultat de les auditories i incidències a la Unitat Nacional d'Auditories.  
3. Unitat Nacional d'Auditories:  
Seran funcions de la Unitat Nacional d'Auditoria les següents:  
- Vetlar per la transmissió adequada d'instruccions i contribuir a l'aclariment de dubtes sobre accessos no autoritzats, a fi que les auditories les porten a efecte les unitats competents, amb uns criteris unificats.  
- Formular propostes i recomanacions en matèries relacionades amb l'adequació dels accessos als fitxers informàtics i bases de dades gestionats per la TGSS, en particular de:  
- Proposta de modificació de continguts de les transaccions, si per estos continguts pot concórrer alguna situació de risc en la protecció de dades personals.  
- Control específic de les autoritzacions dels usuaris, que pot comportar la suspensió o retirada definitiva quan s'advertisca un ús inadequat.  
- Administrar les transaccions SILCON específicament referides al sistema d'auditories i també les dissenyades per a la creació, manteniment i cessament d'auditors, activació i desactivació de perfils i seguiment de rastres dels accessos. Amb este fi la Unitat Nacional d'Auditories elaborarà les sol·licituds i propostes necessàries a la Gerència d'Informàtica de la Seguretat Social.  
- Fer auditories específiques d'accessos no autoritzats al sistema de confidencialitat quan es produïsquen denúncies per part dels titulars de les dades a què s'haja accedit, siga quin en siga el lloc de presentació, i tramitar de forma centralitzada totes les denúncies i comunicacions que tinguen entrada sobre qualsevol forma de vulneració de protecció de dades o accessos no autoritzats als fitxers a càrrec de la TGSS.  
- Coordinar i preparar la informació que requerisca la direcció general per a la relació institucional centralitzada amb l'Agència Espanyola de Protecció de Dades. Per a això, s'ha d'enviar a la Unitat Nacional d'Auditories qualsevol escrit o sol·licitud que es reba d'esta agència.  
El procediment concret d'auditoria s'informarà de l'organisme extern per part de la Direcció Provincial de la TGSS abans de l'inici de cada auditoria mensual, la qual explicarà el procés esmentat i sol·licitarà les dades personals de l'auditor delegat.  
Huitena  
1. Sense perjuí de l'anterior, la TGSS es reserva la facultat de:  
A. Controlar, supervisar i auditar els accessos o la utilització que es done a les dades rebudes, per a la qual cosa podrà portar a terme qualssevol altres controls accessoris o complementaris la Unitat Nacional d'Auditories de la TGSS.  
B. Sol·licitar, en qualsevol moment, els aclariments o la informació complementària que estime necessària o convenient la TGSS sobre la correcció dels accessos, la custòdia o la utilització de la informació cedida.  
C. Suspendre les autoritzacions i desactivar els perfils dels usuaris que hagen fet accessos de risc, entenent com a tals tots aquells en què no en quede acreditada la correspondència amb els fins per als que hagen sigut usats.  
2. L'òrgan cessionari accepta sotmetre's a totes les actuacions de control i supervisió que puga acordar la Unitat Nacional d'Auditories de la TGSS, a fi de verificar l'obtenció adequada i la utilització de la informació cedida i de les condicions normatives o convencionals que s'apliquen.  
Novena  
La TGSS es reserva la facultat de revisar, en qualsevol moment després de la signatura d'este conveni, les formes d'accés a les dades protegides, ja siga a través d'accés directe a fitxers, suport físic o connexió telemàtica o electrònica, i la limitació dels accessos per raons tècniques, per modificació dels continguts dels fitxers arran de millores que s'hi introduïsquen, per falta d'ús de les transaccions o per altres raons que puguen comportar una alteració de les condicions pactades en este conveni.  
Deu  
Si, com a conseqüència de les actuacions de control o auditoria o per causa d'una denúncia o comunicació, es detecta qualsevol tipus d'irregularitat relacionada amb la utilització de dades, antecedents, registres o informes amb una finalitat diferent de la pròpia gestió de l'òrgan cessionari, s'obriran immediatament diligències amb vista a l'esclariment complet i, si és el cas, a l'exigència de responsabilitats, i es comunicarà, si és procedent, a l'autoritat judicial.  
Onze  
Este conveni té una vigència d'un any, comptador a partir del dia de la signatura, al terme de la qual s'entendrà prorrogat tàcitament per períodes d'un any, excepte si hi ha una denúncia feta per qualsevol de les parts amb una antelació mínima d'un mes a la data del venciment.  
Dotze  
Ambdues parts accepten la submissió expressa als jutjats i tribunals de Madrid capital per a totes les qüestions derivades del compliment o la interpretació d'este conveni.  
Com a mostra de conformitat, les parts signen este document, en doble exemplar, al lloc i en la data indicats al començament.  
Per la Tresoreria General Per la Conselleria de Sanitat,  
de la Seguretat Social, El conseller,  
El director general  
Javier Aibar Bernad Manuel Cervera Taulet